હરેન પંડ્યાની હત્યાની સોપારી વણઝારાએ સોહરાબુદ્દીનને આપી હતી અને સોહરાબે આ કામ હૈદરાબાદના કલીમુદ્દીન અને શાહીદને સોંપ્યું હતું તેવી જુબાની આઝમખાને ખાસ કોર્ટ સમક્ષ આપતાં જાણે રાજકીય ભૂકંપની સ્થિતિ સર્જાઈ છે. આઝમખાને એવો ઘટસ્ફોટ પણ કર્યો છે કે, સોહરાબુદ્દીનનું એન્કાઉન્ટ થયાના ત્રણે’ક દિવસ પછી તુલસી જેલમાં આવ્યો ત્યારે રડી પડ્યો હતો. તેણે કહ્યું હતું કે, સોહરાબુદ્દીનને પકડાવવા માટે વણઝારાએ મારો ઉપયોગ કર્યો હતો. મેં બાતમી આપી એટલે પકડાયેલા સોહરાબુદ્દીન અને કૌસરબીને અમદાવાદના ફાર્મહાઉસમાં લઈ જવાયાં ને બન્નેની હત્યા કરી નંખાઈ હતી. તુલસી ‘વણઝારાને મારીશ’ તેવી વાત કરતો હોવાથી તેનું એન્કાઉન્ટર કરાયું હતું. તેવી જુબાની પણ આઝમખાને આપી છે.